யூத மக்களின் தேச நாடாக (நேஷன் ஸ்டேட்) இஸ்ரேல் இருக்கும் என்ற புதிய சட்டத்தை ஜூலை 19 அன்று இஸ்ரேலிய நாடாளுமன்றத்தில் நிறைவேற்றி தனது அத்துமீறலின் அடுத்த அத்தியாயத்திற்குள் இஸ்ரேல் நுழைந்துள்ளது. இஸ்ரேல் யூத மக்களின் வரலாற்று உறைவிடம், தேசிய நலனை கருத்தில் கொண்டே யூதர்களை மட்டும் உள்ளடக்கிய குடியிருப்புகள் உருவாக்கப்படுகின்றன, ஒருங்கிணைந்த ஜெரூஸலம் இஸ்ரேலின் தலைநகராக இருக்கும் என்று கூறும் இச்சட்டம் இஸ்ரேலில் வாழும் அரபு மற்றும் இதர சிறுபான்மையினரின் உரிமைகளை அதிகாரப்பூர்வமாக பறிக்கும் என்று அரசியல் நோக்கர்களும் மனித உரிமை செயல்பாட்டாளர்களும் தங்கள் அச்சத்தை வெளிப்படுத்தியுள்ளனர். இச்சட்டத்திற்கு 62 நாடாளுமன்ற உறுப்பினர்கள் ஆதரவாக வாக்களித்தனர், 55 உறுப்பினர்கள் எதிராக வாக்களித்தனர். இரண்டு உறுப்பினர்கள் வாக்கெடுப்பில் கலந்து கொள்ளவில்லை.